Kulturdepartementet har kalt Islamsk Råd inn til møte

Kulturdepartementet møter Islamsk Råd Norge og generalsekretær Mehtab Afsar torsdag i neste uke. Både statsstøtten og rådets halalinntekter står i fare.

Generalsekretær i IRN Mehtab Afsar (t.v.), styreleder Zaeem Shaukat og administrasjonskonsulent Leyla Hasic var til stede under en politisk paneldebatt om innvandring, hatkriminalitet og rasisme i Oslo i august. Heiko Junge / NTB scanpix

NTB

7. september 2017

Det har vært mye uenigheter rundt og i Islamsk Råd Norge (IRN) det siste året, og før sommeren bestemte departementet å fryse statsstøtten til rådet. Mandag varslet Samarbeidsrådet for tros- og livssynssamfunn (STL) at de vurderer å avslutte samarbeidet med rådet som følge av dårlig kommunikasjon og mangel på tillit.

Les også: Samarbeidsrådet: Vurderer å bryte med Islamsk Råd. Mener Mehtab Afsar er sentral del av problemet

– Forholdene STLs ledelse tar opp, tar vi alvorlig. De vil inngå i departementets beslutningsgrunnlag, sier statssekretær Bård Folke Fredriksen (H) til Dagsavisen.

Om IRN mister statsstøtten, utgjør det ifølge avisen 1,3 millioner kroner hvert år. Denne støtten utgjør et lite beløp sammenlignet med inntektene organisasjonen får fra halal-sertifiseringsordningen de driver i samarbeid med Nortura. I 2016 hadde rådet 2,7 millioner kroner i inntekter fra denne forretningen, ifølge årsregnskapet avisen har fått innsyn i.

Andreas Slettholms kommentar: Nikab-ansettelse bør være spikeren i kisten for støtte til Islamsk Råd

Også Nortura vurderer å avvikle samarbeidet med rådet ettersom de «ikke er tjent med et samarbeid med noen som ikke har tillit fra storsamfunnet».

– Vi har ikke rukket å avholde møtet ennå, opplyser kommunikasjonsdirektør Ellen Flø Skagen i Nortura til Dagsavisen.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding